જ્યારે યોગની સાધના કરતાં હોઇએ – કે જેમાં યમ, નિયમ, આસન, પ્રાણાયામ, પ્રત્યાહાર, ધારણા, ધ્યાન અને સમાધિ – આ આઠે અંગો અને યમ-નિયમના દસે અંગોનું ચુસ્ત પણે અનુસરણ કરવું જ જોઈએ. યોગમાં અનુસરણ વિના સિધ્ધી છે જ નહિ. યોગ સાધના વખતે સાધકે આહાર, વિહાર, વિચાર, વર્તન વગેરે યોગ્ય રાખવું જ પડે છે. આ એક આધ્યાત્મિક સાધના છે જેમાં અંતઃકરણની શુદ્ધિ પ્રાપ્ત કરવાની છે એટલે બહિર્મુખતા છોડી અંતર્મુખતામાં સ્થિર થવું જ પડે. અને દિનચર્યા પણ નિયમિત ગોઠવવી જ પડે. યોગની સાધના જેમણે કરવી છે તે આડેધડ બધુ જ કર્યા કરે તે વ્યાજબી કે યોગ્ય નથી. બધું નિયમસર જ કરવું પડે છે. ઊંઘ સમયસર લેવાની, ખોરાક સમયસર લેવાનો, ખોરાક પણ પૌષ્ટિક અને સાત્વિક લેવાનો, પેટ સાફ જ રહેવું જોઈએ, પાણી વધુ ને બધુ પીવાનું... આ વગેરે બધુ એટલા માટે કરવું જરૂરી છે કે આ બધું જ આપણા મનને એકાગ્ર કરવામાં મદદરૂપ થાય છે અને આમ કરવાથી મન ઉપર સંયમ પ્રાપ્ત કરી શકીએ છીએ. મન ખૂબ જ ચંચળ છે, તેને નિયંત્રણ કરવું કઠીન છે પણ અશક્ય નથી. સંયમી બનવા માટે આ બધું જ હોવું અત્યંત જરૂરી અને આવકાર દાયક છે.